
Text rozhodnutia
Súd: Krajský súd Bratislava Spisová značka: 6Co/62/2018 Identifikačné číslo súdneho spisu: 1111226117 Dátum vydania rozhodnutia: 21. 03. 2018 Meno a priezvisko sudcu, VSÚ: JUDr. Martin Murgaš ECLI: ECLI:SK:KSBA:2018:1111226117.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu JUDr. Martina Murgaša a sudcov JUDr. Branislava Krála a JUDr. Zuzany Kučerovej v právnej veci žalobcu: U.. A.. O. S., E.. XX.XX.XXXX, I. P. Q.. Č.. X, P., zast. advokátkou JUDr. Emíliou Korčekovou, Novomeského ul. č. 25, Pezinok, proti žalovanej: Slovenská republika, zast. Ministerstvom vnútra SR, Pribinova ul. č. 2, Bratislava, IČO: 00 151 866, o náhradu škody, na odvolanie žalobcu proti rozsudku Okresného súdu Bratislava I z 15. mája 2017, č. k. 16C/128/2011- 513, takto r o z h o d o l : Napadnutý rozsudok súdu prvej inštancie sa p o t v r d z u j e . Žalovanej sa nepriznáva náhrada trov odvolacieho konania. o d ô v o d n e n i e : 1. Napadnutým rozsudkom súd prvej inštancie zamietol žalobu, ktorou sa žalobca domáhal náhrady škody a nemajetkovej ujmy v peniazoch z titulu zodpovednosti štátu za škodu spôsobenú nesprávnym úradným postupom v zmysle zák. č. 514/2003 Z.z. Žalovanej súd prvej inštancie nepriznal právo na náhradu trov konania. 2. Súd prvej inštancie vykonaným dokazovaním zistil, že uznesením Obvodného úradu vyšetrovania PZ SR Bratislava I Č.: K.-XXX/XX-XX D., zo dňa 21.02.1995 bolo žalobcovi a ďalším osobám vznesené obvinenie pre trestný čin skresľovania údajov hospodárskej a obchodnej evidencie spolupáchateľstvom podľa § 9 ods. 2 k § 125 ods. 1 alinea 1., ods. 2 písm. b/ Trestného zákona. Proti uzneseniu o vznesení obvinenia podal žalobca ako obvinený dňa 22.03.1995 sťažnosť, ktorú Obvodná prokuratúra Bratislava I uznesením č. k. 1 Pv 130/95-10, zo dňa 30.03.1995 ako nedôvodnú zamietla. Obvodný úrad vyšetrovania Bratislava I uznesením Č.: K.-XXX/XX D., zo dňa 02.05.1995 a uznesením ČVS: K.-XXX/XX-XX D., zo dňa 24.10.1995 trestné stíhanie spoluobvinených zastavil. Obvodný úrad vyšetrovania PZ SR Bratislava I uznesením Č.: K.-XXX/XX-XX D., zo dňa 24.10.1995 proti žalobcovi vzniesol obvinenie pre trestný čin neoprávneného podnikania podľa § 118 ods. 1 Trestného zákona. Proti uzneseniu o vznesení obvinenia podal žalobca ako obvinený sťažnosť, ktorú Obvodná prokuratúra Bratislava I uznesením č .k. 1 Pv 130/95-63, zo dňa 11.12.1995 ako nedôvodnú zamietla. Uznesením Obvodného úradu vyšetrovania PZ SR Bratislava I ČVS: K.-XXX/XX-XX D., zo dňa 14.12.1995 bolo žalobcovi vznesené obvinenie pre trestný čin neoprávneného podnikania podľa § 118 ods. 1, ods. 2 písm. b/ Trestného zákona. Proti uzneseniu o vznesení obvinenia podal žalobca ako obvinený dňa 12.04.1996 sťažnosť, ktorú Obvodná prokuratúra Bratislava I uznesením č. k. 1 Pv 130/95-74, zo dňa 22.02.1996 ako nedôvodnú zamietla. Uznesením Obvodného úradu vyšetrovania PZ SR Bratislava I ČVS: K.-XXX/XX-XX D., zo dňa 17.06.1996 boli na základe príkazu sudcu Obvodného súdu Bratislava I zo dňa 06.06.1996, č. k. 3Nt 1270/96 pribraté na vyšetrenie duševného stavu obvineného znalkyne z odboru zdravotníctvo, odvetvie psychiatria MUDr. Viera Oravcová - Teplá a MUDr. Lucia Danielovičová. Uznesením Obvodného úradu vyšetrovania PZ SR Bratislava I ČVS: K.-XXX/XX-XX D., zo dňa 30.09.1996 bolo žalobcovi vznesené obvinenie pre trestný čin sprenevery podľa § 248 ods. 1, ods. 3 písm. d/ Trestného zákona. Proti uzneseniu o vznesení obvinenia podal žalobca ako obvinený dňa 30.10.1996 sťažnosť, ktorú Okresná prokuratúra Bratislava I uznesením č. k. 1 Pv 130/95, zo dňa 13.01.1997 ako nedôvodnú zamietla. Obvodný úrad vyšetrovania PZ SR Bratislava I uznesením ČVS: K.-XXX/XX-XX D., zo dňa 24.10.1996 podľa § 173 ods. 1 písm. a/ Trestného poriadku trestné stíhanie proti žalobcovi ako obvinenému prerušil, pretože nakoľko pre jeho neprítomnosť nebolo možné vec náležite objasniť a na základe uznesenia zo dňa 12.02.1997 sa podľa § 173 ods. 2 Trestného poriadku v trestnom stíhaní pokračovalo. Na základe uznesenia zo dňa 05.08.1996 znalkyne MUDr. M. Žuchová a MUDr. E. Balážová vypracovali znalecký posudok z odboru psychiatria o žalobcovi. Žalobca bol opakovane predvolávaný na vyšetrovacie úkony a na výsluch o čom svedčia úradné záznamy vyšetrovateľa PZ a to úradný záznam zo dňa 24.07.1995 - dňa 24.07.1995 sa výsluch obvineného (žalobcu) nekonal z dôvodu zdravotných problémov obvineného, úradný záznam zo dňa 11.10.1995 - obhajca obvineného na žiadosť vyšetrovateľa ohľadne informácií o zdravotnom stave obvineného nereagoval, úradný záznam zo dňa 27.11.1995 - obhajca z dôvodu práceneschopnosti ospravedlnil neúčasť na úkone výsluchu obvineného, úradný záznam zo dňa 04.07.1996 - výsluch obvineného naplánovaný na 27.06.1996 nebol uskutočnený, pretože predvolanie obvinenému nebolo doručené, keď na adrese, ktorú uviedol ako adresu na doručovanie písomností, sa nezdržiava, úradný záznam zo dňa 04.07.1996 - vykonané šetrenie za účelom zistenia miesta, kde sa obvinený zdržiava a zaznamenanie telefonickej komunikácie s obvineným, ktorý odmietol vyšetrovateľovi oznámiť adresu, kde mu možno zasielať predvolania a inú písomnosti, úradný záznam zo dňa 30.09.1996 - výsluch obvineného dňa 30.09.1996 nebol uskutočnený, obvinený sa nedostavil a dôvod neúčasti neoznámil, úradný záznam zo dňa 11.10.1996 - vykonané šetrenie za účelom zistenia pobytu obvineného, úradný záznam zo dňa 15.10.1996 - vrátená doporučená zásielka s predvolaním obvineného ako neprevzatá späť, úradný záznam zo dňa 23.10.1996 - vrátená doporučená zásielka s predvolaním obvineného ako neprevzatá späť, úradný záznam zo dňa 10.06.1997 - ospravedlnenie obhajcu z účasti na úkone - výsluch obvineného dňa 13.06.1997, úradný záznam zo dňa 23.06.1997 - obvinený sa na výsluch dňa 23.06.1997 nedostavil, úradný záznam zo dňa 07.07.1997 - obvinený sa na výsluch dňa 07.07.1997 nedostavil, úradný záznam zo dňa 24.09.1997 - obhajca obvineného oznámil, že na úkone dňa 24.09.1997 sa obvinený a ani obhajca nezúčastní, predvolanie obvineného na termín dňa 24.11.1998, na termín dňa 10.12.1998, predvolania obvineného k preštudovaniu vyšetrovacieho spisu na dni 13.01.1998, 22.01.1999, 18.02.1999, 05.03.1999, 26.04.1999. Okresný úrad justičnej polície PZ Trnava vo veci ČVS: F.-XXX/XX Č. oznámil obvinenému (žalobcovi) listom zo dňa 17.01.2003, že spisový materiál Č.:F.-XXX/XX v trestnej veci obvineného týkajúci sa trestného činu skresľovania údajov hospodárskej a obchodnej evidencie podľa § 125 ods. 1, ods. 2 písm. b/ Trestného zákona a iné bol odstúpený v rámci výpomoci z OÚV PZ Bratislava I na OÚV PZ Trnava. Vyšetrovateľ zároveň upovedomil obvineného o zmene právnej kvalifikácie v zmysle § 163 ods. 4 Trestného poriadku, keď skutky, ktoré boli voči osobe obvineného posudzované ako trestný čin skresľovania údajov hospodárskej a obchodnej evidencie spolupáchateľstvom podľa § 9 ods. 2 k § 125 ods. 1 alinea 1, ods. 2 písm. b/ Trestného zákona (uznesenie zo dňa 21.02.1995), trestný čin neoprávneného podnikania podľa § 118 ods. 1 Trestného zákona (uznesenie zo dňa 24.10.1995), trestný čin neoprávneného podnikania podľa § 118 ods. 1, ods. 2 písm. b/ Trestného zákona (uznesenie zo dňa 14.12.1995), trestný čin sprenevery podľa § 248 ods. 1, ods. 3 písm. d/ Trestného zákona (uznesenie zo dňa 30.09.1996) budú odteraz posudzované ako trestný čin skresľovania údajov hospodárskej a obchodnej evidencie podľa § 125 ods. 1, ods. 2 písm. b/ Trestného zákona, trestný čin neoprávneného podnikania podľa § 118 ods. 1 Trestného zákona, trestný čin neoprávneného podnikania podľa § 118 ods. 1, ods. 2 písm. b/ Trestného zákona a trestný čin sprenevery podľa § 248 ods. 1, ods. 2 Trestného zákona. Žalobca bol opakovane predvolávaný na oboznámenie sa so spisovým materiálom po skončení vyšetrovania o čom svedčia úradné záznamy vyšetrovateľa PZ a to úradný záznam - dňa 25.02.2003 bol vytýčený termín na oboznámenie sa so spisovým materiálom po skončení vyšetrovania, obhajca JUDr. Stoszek a ani obvinený sa k oboznámeniu nedostavili, požiadali o preloženie termínu. Na nariadený termín preštudovania vyšetrovacieho spisu na deň 14.04.2003 sa obvinený opätovne ospravedlnil s tým, že oznámil, že nevie uviesť, kedy by sa mohol dostaviť pričom trval na oboznámením sa so spisom. Vyšetrovateľ OR PZ v Trnave Úrad justičnej a kriminálnej polície v trestnej veci žalobcu ČVS: F.-XXX/ XX, 20.08.2009 predložil prokurátorovi podľa § 209 ods. 1 Trestného poriadku spis s návrhom na podanie obžaloby na obvineného žalobcu. Okresná prokuratúra Bratislava I uznesením č. k. 1 Pv 76/10-3, zo dňa 03.02.2010, ktoré nadobudlo právoplatnosť dňa 23.02.2010, podľa § 215 ods. 1 písm. d/ Trestného poriadku s poukazom na ust. § 9 ods. 1 písm. a/ Tr. por. zastavila trestné stíhanie proti žalobcovi ako obvinenému vedené na úrade justičnej a kriminálnej polícii OR PZ v Trnave pod č. F.- XXX/XX, pretože trestné stíhanie je neprípustné podľa § 9, keďže je premlčané. V prejednávanej veci žalobca považoval za nesprávny úradný postup postup príslušných policajných orgánov v trestnom konaní vedenom proti nemu, keď vyšetrovateľ policajného zboru ako orgán činný v trestnom konaní podľa žalobcu nerešpektoval zásadu trestného práva, podľa ktorej orgány činné v trestnom konaní musia vec prejednať čo najrýchlejšie a dôsledne zachovávať práva zaručené Ústavou. Žalobca tvrdil, že trestné stíhanie, ktoré sa proti nemu viedlo, trvalo 15 rokov, bolo vymyslené a počas neho bol neprípustne šikanovaný. Trestné stíhanie bolo nezákonné, čo bolo potvrdené následne, keď prokurátor trestné stíhanie žalobcu zastavil, pretože sa nepotvrdili predpoklady o spáchaní trestného činu, ktorý mu bol kladený za vinu. Žalobca sa náhrady škody, nemajetkovej ujmy domáhal i v dôsledku ním tvrdenej straty znaleckého posudku z vyšetrovacieho spisu, ktorý bol vypracovaný v priebehu trestného konania na posúdenie jeho duševného stavu. 3. Z tohto skutkového stavu súd prvej inštancie vyvodil záver, že žaloba nie je dôvodná. Vo vzťahu k tvrdeniu žalobcu, že trestné stíhanie bolo vymyslené a bolo nezákonné, súd prvej inštancie uviedol, že predmetom konania nebol nárok žalobcu na náhradu škody spôsobenej nezákonným rozhodnutím - rozhodnutím o vznesení obvinenia, keď trestné stíhanie sa neskončilo právoplatným odsúdením žalobcu. Súd prvej inštancie preto zákonnosť/nezákonnosť trestného stíhania žalobcu neposudzoval. V tejto súvislosti súd prvej inštancie poukázal na to, že žalobca jednoznačne uviedol, že nárok na náhradu nemajetkovej ujmy si uplatňuje v dôsledku prieťahov v trestnom konaní v ním vymedzenom období od 23.06.2005 do 23.02.2010 a z dôvodu straty znaleckého posudku vypracovaného v trestnom konaní vo veci duševného stavu žalobcu. Súd prvej inštancie tiež poukázal na to, že žalobca sa náhrady škody proti štátu v dôsledku nezákonnosti predmetného trestného stíhania domáha v inom súdnom konaní a to v konaní vedenom na súde prvej inštancie pod sp. zn. 10C/167/2010, v ktorom sa domáha proti Slovenskej republike zastúpenej Ministerstvom spravodlivosti SR náhrady škody vo výške 5.521.156,52 eur s prísl. podľa zák. č. 58/1969 Zb. z dôvodu, že v období od 21.02.1995 do 23.02.2010 sa stal objektom a obeťou nedôvodného a nezákonného vymysleného trestného stíhania za viaceré vymyslené skutky v konaní ČVS K.-XXX/XX-XX D.. Žalobca uvádzal, že v trestnom konaní prokurátor opakovane upozorňoval vyšetrovateľa Policajného zboru a jeho nadriadených na prieťahy v danej veci. K tomu súd prvej inštancie v odôvodnení napadnutého rozsudku uviedol, že žalobca toto tvrdenie nepreukázal, nepredložil vo vzťahu k tvrdeným upozorneniam žiadne relevantné listinné doklady a táto skutočnosť ani nevyplynula z predloženého konceptu vyšetrovacieho spisu Okresnou prokuratúrou Bratislava I. Z predmetného vyšetrovacieho spisu je zrejmé, že v určitých obdobiach trestného stíhania žalobcu neboli uskutočňované úkony, resp. z tohto spisu nevyplýva, či a aké úkony boli uskutočňované v rámci vyšetrovania. Súd prvej inštancie v tejto súvislosti uviedol, že v rámci vyhodnotenia skutočnosti, či došlo v rámci predmetného trestného stíhania žalobcu vedenom pod ČVS: K.-XXX/XX-XX k prieťahom v trestnom konaní, teda pri posudzovaní nesprávneho úradného postupu vyšetrovateľa PZ spočívajúceho v porušení povinnosti urobiť úkon alebo vydať rozhodnutie v zákonom ustanovenej lehote, nemohol vychádzať z výsledkov vybavenia sťažnosti žalobcu ako obvineného resp. z jeho žiadosti o preskúmanie postupu vyšetrovateľa Policajného zboru, pretože žalobca nielen že takýto listinný doklad nepredložil, ale ani v konaní netvrdil, že by sa na nesprávny úradný postup vyšetrovateľa spočívajúci v jeho nečinnosti a v zbytočných prieťahoch v trestnom konaní sťažoval. Súd prvej inštancie dodal, že civilný súd nemá právomoc preskúmavať postup alebo rozhodnutie iných súdov a orgánov činných v trestnom konaní a nie je ani oprávnený preskúmavať tento postup z hľadiska ich účelnosti alebo rýchlosti. Vzhľadom na tieto skutočnosti súd prvej inštancie nemal za preukázané, že by došlo k nesprávnemu úradnému postupu v rámci vedeného trestného konania v období vymedzenom žalobcom, t. j. v období od 23.06.2005 do 23.02.2010 spočívajúcom v nečinnosti pri výkone verejnej moci a v prieťahoch. Súd prvej inštancie tiež poukázal na skutočnosť, že z vyšetrovacieho spisu vyplynulo, že sám žalobca v určitých štádiách trestného konania prispel k predlženiu trestného konania, keď z vyšetrovacieho spisu vyplynulo, že žalobca na výzvy vyšetrovateľa nereagoval a to nielen v období, ktoré bolo predmetom konania, ale i v období, ktoré mu predchádzalo. Žalobca sa nedostavoval opakovane na úkony trestného konania, na ktoré bol predvolaný, pričom svoju neúčasť ospravedlňoval z dôvodu práceneschopnosti sám, alebo z dôvodov na strane obhajcu, nedostavil sa na úkony i bez ospravedlnenia a neoznámil v určitom štádiu trestného konania ani adresu pobytu, na ktorej sa mal zdržiavať. Je teda zrejmé, že v určitých obdobiach trestného konania žalobca sám vlastným konaním neumožnil vyšetrovateľovi PZ ukončiť vyšetrovanie. 4. Žalobca nárok na náhradu nemajetkovej ujmy odôvodňoval i stratou znaleckého posudku, ktorý bol vypracovaný v rámci trestného konania ČVS: F.-XXX/XXXX. K tomu súd prvej inštancie uviedol, že vykonaným dokazovaním nebolo preukázané tvrdenie žalobcu ohľadne straty predmetného znaleckého posudku z vyšetrovacieho spisu. Z obsahu pripojeného spisu sp. zn. 10C/167/2010 súd prvej inštancie zistil, že k spisu je pripojený vyšetrovací spis č. ČVS: F. - XXX/XXXX, koncept, I. a II. zväzok, ktorý sa týka obv. U.. O.E. S. - koncept a v ktorom sa na č.l. 198 nachádza originál znaleckého posudku z odboru psychiatria o žalobcovi vypracovanom znalkyňami MUDr. Žuchovou a MUDr. Balážovou dňa 13.08.1996. 5. Súd prvej inštancie ďalej v odôvodnení napadnutého rozsudku uviedol, že žalobca nemohol byť v konaní o náhradu škody v dôsledku ním uvádzaného nesprávneho úradného postupu úspešný aj z dôvodu, že neuniesol dôkazné bremeno v súvislosti s preukázaním vzniku uplatnenej nemajetkovej škody a jej výšky. Žalobca sa v konaní domáhal náhrady škody spôsobenej mu nesprávnym úradným postupom vyšetrovateľa v trestnom konaní, ktorú kvalifikoval ako nemajetkovú ujmu. Vznik a existenciu nemajetkovej ujmy je nutné preukázať. Žalobca však podľa súdu prvej inštancie v tomto smere neuniesol dôkazné bremeno, keď v priebehu konania nepreukázal, že mu ujma vznikla a že vznikla práve v dôsledku nesprávneho úradného postupu. Preukázanie, že zásah do práv žalobcu tvrdenými prieťahmi v trestnom konaní mal skutočne následok v podobe vzniku nemajetkovej ujmy, zaťažuje poškodeného, teda žalobcu. Právne relevantná je len taká nemajetková ujma, ktorej vznik je v príčinnej súvislosti s nesprávnym úradným postupom. Žalobca však v priebehu konania nepreukázal, že by mu v dôsledku ním vytýkaného nesprávneho úradného postupu vznikla nemajetková ujma. Zo žiadnych žalobcom uvádzaných tvrdení nemožno podľa súdu prvej inštancie vyvodiť, že v dôsledku vytýkaného nesprávneho úradného postupu došlo k závažným negatívnym následkom vo sfére žalobcu a teda že by mu vznikol nárok na náhradu nemajetkovej ujmy. Samotné konštatovanie žalobcu, že nečinnosťou vyšetrovateľa v predmetnom trestnom konaní bol vyvolaný stav právnej a osobnej neistoty, morálne utrpenie, udržiavanie žalobcu v napätí a psychickom utrpení dôsledkom čoho bolo i zhoršenie zdravotného stavu žalobcu majúce za následok zníženie schopnosti vykonávať zárobkovú činnosť bez uvedenia konkrétneho následku spôsobeného deklarovaným nesprávnym úradným postupom nemá vo vzťahu k nároku na nemajetkovú ujmu bez preukázania ich vzniku v príčinnej súvislosti práve s vytýkaným nesprávnym úradným postupom právnu relevanciu. Na preukázanie vzniku nároku na náhradu nemajetkovej ujmy žalobca nenavrhol vykonať dokazovanie. Priznanie zadosťučinenia v peniazoch je v zmysle ust. § 17 ods. 2 zák. č. 514/2003 Z.z. viazané na to, že iba samotné konštatovanie porušenia práva nie je dostatočným zadosťučinením vzhľadom na ujmu spôsobenú nesprávnym úradným postupom. Pre priznanie nemajetkovej ujmy však sama závažnosť vzniknutej nemajetkovej ujmy nie je jediným a výlučným faktorom pre určenie zadosťučinenia v peniazoch. Právne relevantná je len taká nemajetková ujma, ktorej vznik je v príčinnej súvislosti s neoprávneným zásahom. Základným predpokladom uplatnenia majetkovej satisfakcie je existencia nemajetkovej ujmy, teda existencie skutočnosti, že došlo k neoprávnenému zásahu a nemajetková ujma už vznikla a preukázanie, že zásah do osobnostných práv mal skutočne tvrdený následok. Preukázanie vzniku takéhoto následku zaťažuje poškodeného. Žalobca nemajetkovú ujmu nijakým spôsobom neodôvodnil, neuviedol žiadne skutočnosti na preukázanie, že by ním vytýkaným nesprávnym úradným postupom zo strany vyšetrovateľa došlo k negatívnym následkom v jeho súkromnom živote a spoločenskom uplatnení. Žalobca si uplatnil nárok na náhradu nemajetkovej ujmy za prieťahy v trestnom konaní v období od 23.06.2005 do 23.02.2010 vo výške 9.000,- eur, keď žiadal priznať nemajetkovú ujmu za rok prieťahov vo výške 1.500,- eur vychádzajúc z rozhodnutia Európskeho súdu pre ľudské práva vo veci Apicella verzus Taliansko zo dňa 10. 11. 2004 č. 64890/01, v ktorom bolo poukázané na porušenie čl. 6 ods. 12 Dohovoru o ochrane ľudských práv a základných slobôd, v ktorom bol stanovený vzorec pre výpočet výšky odškodnenia v dôsledku prieťahov v trestných veciach. Žalobca vo vzťahu k dôvodom nároku na náhradu nemajetkovej ujmy uviedol, že k odškodneniu za prieťahy v trestnom konaní sa žiadne dôkazy k výške zadosťučinenia za nemajetkovú ujmu spôsobenú neprimeranou dĺžkou konania nevyžadujú a vznik takto spôsobenej nemajetkovej ujmy sa v zásade nepreukazuje. Žalobca poukázal na rozhodnutia Najvyššieho súdu ČR v súvislosti s odškodňovaním obetí prieťahov v konaní. K uvedenému súd prvej inštancie uviedol, že zákonná úprava ohľadne poskytnutia zadosťučinenia za nemajetkovú ujmu v Českej republike (zák. č. 82/1998 Sb. o odpovědnosti za škodu způsobenou při výkonu veřejné moci rozhodnutím nebo nesprávným úředním postupem) je odlišná od zákonnej úpravy platnej v Slovenskej republike (zák. č. 514/2003 Z.z.). Vo vzťahu k tvrdeniam žalobcu, že ESĽP vychádza z domnienky, že neprimeraná dĺžka konania znamená pre poškodeného morálnu ujmu a v zásade sa nevyžaduje vykonanie žiadnych dôkazov na stanovenie výšky zadosťučinenia za nemajetkovú ujmu spôsobenú neprimeranou dĺžkou konania, súd prvej inštancie uviedol, že ESĽP konštatuje porušenia práv sťažovateľa na neprimerané prieťahy v konaní a prípadne priznáva poškodenej strane spravodlivé zadosťučinenie (čl. 41 Dohovoru o ochrane ľudských práv a základných slobôd) v inom kontexte ako súd, ktorý rozhoduje o náhrade škody ako o nemajetkovej ujme podľa zák. č. 514/2003 Z.z. K žalobcom odkazovaným rozhodnutiam - rozsudkov Najvyššieho súdu ČR, podľa ktorých sa podľa žalobcu vychádza z domnienky, že neprimeraná dĺžka konania spôsobuje morálnu ujmu a žiadne dôkazy sa v tomto ohľade nevyžadujú a morálne odškodnenie a nemajetková ujma spôsobená prieťahmi sa nepreukazuje, pretože sa vychádza len z dĺžky konania a z významu veci pre poškodeného, súd prvej inštancie uviedol, že sa nejedná o totožné prípady s prejednávanou vecou a preto je odvíjanie nemajetkovej ujmy od žalobcom uvádzanými rozhodnutiami bezpredmetné. V tejto súvislosti súd prvej inštancie zdôraznil, že ESĽP ako aj Ústavný súd SR a Ústavný súd ČR konštatuje porušenia práva sťažovateľa na neprimerané prieťahy v konaní a priznáva v prípade potreby poškodenej strane spravodlivé zadosťučinenie v inom kontexte ako slovenský všeobecný súd, ktorý rozhoduje o náhrade nemajetkovej ujmy podľa zák. č. 514/2003 Z.z. Súd prvej inštancie ďalej uviedol, že okruh rozhodujúcich skutočností, ktoré sa týkajú povinnosti tvrdenia a označenia dôkazov na preukázanie tvrdení, je daný hypotézou hmotnoprávnej normy, ktorá upravuje konkrétny právny pomer účastníkov konania, v prejednávanej veci ide o ust. § 17 zák. č. 514/2003 Z.z.. Táto právna norma zásadne určuje jednak rozsah dôkazného bremena (okruh skutočností, ktoré musia byť preukázané), ako aj nositeľa dôkazného bremena. Na povinnosť tvrdenia bezprostredne nadväzuje povinnosť označiť dôkazy preukazujúce tvrdené skutočnosti. Pokiaľ nie sú dané skutočnosti relevantným spôsobom preukázané, žalobca neuniesol bremeno tvrdenia a bremeno dôkazu. Ústavný súd SR v rozhodnutí sp. zn. IV. ÚS 1/2012-38, z 12.01.2012 konštatoval vo vzťahu k dôkaznému bremenu pri uplatnenom nároku na náhradu nemajetkovej ujmy podľa zák. č. 514/2003 Z.z., že dôkazná povinnosť na preukázanie splnenia kvalifikovaných podmienok pre priznanie nemajetkovej ujmy, ako i kritérií pre určenie jej výšky, stíha výlučne poškodeného. 6. Žalobca si uplatnil nárok na náhradu nemajetkovej ujmy vo výške 50.000,- eur titulom straty znaleckého posudku, ktorý mal obsahovať citlivé údaje o žalobcovi a jeho stratou malo dôjsť k zásahu do práva na súkromie žalobcu a k ohrozeniu práva na ochranu osobných údajov. Súd prvej inštancie k takto uplatnenému nároku v odôvodnení napadnutého rozsudku uviedol, že žalobca jednak nepreukázal stratu znaleckého posudku a zároveň ani nijakým spôsobom nepreukázal vznik ním uplatnenej nemajetkovej ujmy a ani jej výšku. Žalobca nielenže uplatnenú výšku nemajetkovej ujmy nepreukázal, ale ani neuviedol, aká ujma mu vznikla v dôsledku ním tvrdenej (nepreukázanej) straty znaleckého posudku. 7. K nároku žalobcu na náhradu nemajetkovej ujmy vo výške 500.000,- eur titulom ublíženia na zdraví v príčinnej súvislosti s nesprávnym úradným postupom, keď podľa žalobcu došlo k intenzívnemu zásahu do jeho práv majúcemu za následok zhoršenie jeho zdravotného stavu súd prvej inštancie uviedol, že žalobca ani v tejto časti neuniesol dôkazné bremeno. Žalobca totiž v konaní predložil lekárske nálezy, potvrdenia lekárov a rozhodnutie Sociálnej poisťovni o uznaní invalidity žalobcu a to vydané počas trestného konania, z ktorých by bolo zrejmé, že trpí na ochorenia a má zdravotné ťažkosti. Žalobca tvrdil, že v priamej príčinnej súvislosti s prežitým stresom, utrpením, psychickým strádaním z neprimerane dlhého trestného stíhania ochorel čo malo za následok zníženie kvality jeho života a spoločenského uplatnenia. Pod ťarchou psychického stresu a prenasledovania onemocnel psychicky, čo v konečnom dôsledku malo za následok stav invalidity s trvalými následkami. Žalobca však nepreukázal, že k zhoršeniu jeho zdravotného stavu, resp. k vzniku ním uvádzaných ochorení došlo práve v dôsledku prieťahov v predmetnom trestnom stíhaní, teda že prieťahy v trestnom stíhaní žalobcu v ním vymedzenom období boli príčinnou vzniku zdravotných obtiaží žalobcu či jeho ochorenia. Zo žiadnych listinných dokladov, lekárskych potvrdení takáto skutočnosť nevyplynula. Súd prvej inštancie v tejto súvislosti poukázal i na skutočnosť, že žalobca sa i v iných konaniach, v ktorých sa domáha náhrady škody proti štátu a to na základe iných skutočností a v dôsledku rozhodnutí a postupov v iných konaniach a to či už súdnych, resp. vyšetrovacích, tiež domáha/domáhal náhrady nemajetkovej ujmy v dôsledku zhoršenia zdravotného stavu. Súd prvej inštancie z vlastnej rozhodovacej činnosti má poznatok, že aj v konaní vedenom pod sp. zn. 16C/1/2011, predmetom ktorého bolo zaplatenie nemajetkovej ujmy vo výške 15.000,- eur v dôsledku neprávneho úradného postupu Okresného súdu Bratislava III žalobca odôvodňoval nárok na náhradu nemajetkovej ujmy zhoršením zdravotného stavu v dôsledku vytýkaných prieťahov. Žalobca v priebehu spomenutého konania uviedol, že stav právnej, osobnej a majetkovej neistoty bol príčinou zhoršenia jeho zdravotného stavu, narušil sa jeho liečebný proces a v jeho dôsledku bol uznaný za invalidného so zníženou 70 % schopnosťou vykonávať prácu. Zo žalovanou predloženej kópie zmeny žaloby v konaní vedenom pod sp. zn. 15C/96/2008, predmetom ktorého bolo zaplatenie ušlého zisku a nemajetkovej ujmy v príčinnej súvislosti s nezákonným rozhodnutím vydaným policajným orgánom OR PZ Bratislava II dňa 06.05.2003 v trestnom konaní vedenom pod č. ČVS:F.- XXXX/UJKP-F.-J.-XXXX, žalobca odôvodňoval svoj nárok okrem iného i skutočnosťou, že nezákonné trestné stíhanie malo za následok aj zhoršenie jeho zdravotného stavu, negatívne následky zo zhoršenia zdravotného stavu mali za následok sťaženie spoločenského uplatnenia žalobcu ako aj iné zdravotné dopady a prejavili sa vo forme stavu invalidity žalobcu. Napokon súd prvej inštancie poukázal i na konanie vedené pod sp. zn. 10C/167/2010, predmetom ktorého bola náhrada ušlého zisku a zaplatenie náhrady nemajetkovej ujmy v dôsledku toho, že v období od 21.02.1995 do 23.02.2010 sa stal obeťou nedôvodného a nezákonného vymysleného trestného stíhania za viaceré vymyslené skutky v konaní vedenom pod č. ČVS K.-XXX/XX-XX D., teda v identickom konaní s prejednávanou vecou. Žalobca si v uvedenom konaní uplatňuje okrem iných nárokov i nárok na náhradu nemajetkovej ujmy vo výške 300.000,- eur za pocity tiesne a frustrácie, za 15 rokov nezákonnosti napáchaných orgánmi činnými v trestnom konaní voči nemu, za morálne utrpenie z nezákonných a protiústavných útokov orgánov činných v trestnom konaní voči integrite žalobcu čo viedlo k zhoršeniu jeho psychického zdravotného stavu majúceho za následok poškodenie zdravia, čoho dôkazom má byť lekárska správa - nález zo dňa 06.10.2014. Z toho je podľa súdu prvej inštancie zrejmé, že sám žalobca vyvodzuje poškodenie svojho zdravia, vznik jeho ochorenia, resp. zhoršenie svojho zdravotného stavu z iných okolností ako okolností tvrdených v prejednávanej veci. S poukazom na všetky tieto závery súd prvej inštancie žalobu zamietol a o trovách konania rozhodol podľa § 255 ods. 1 C.s.p. 8. Proti tomuto rozhodnutiu podal odvolanie žalobca. Navrhol, aby odvolací súd napadnutý rozsudok zrušil a vec vrátil súdu prvej inštancie na ďalšie konanie. Vytkol súdu prvej inštancie, že vo veci nevykonal ním navrhované dokazovanie, vec po právnej stránke neposúdil správne a napadnutý rozsudok nedostatočne odôvodnil, čo spôsobuje jeho nepreskúmateľnosť. Ďalej žalobca v odvolaní vyjadril názor, že súd prvej inštancie mal výšku nemajetkovej ujmy v peniazoch určiť voľnou úvahou v zmysle § 136 O.s.p. a to aj s prihliadnutím na rozhodovaciu prax ESĽP. Neprimeraná dĺžka trestného konania podľa žalobcu prezumuje vznik nemajetkovej ujmy, pričom ide o notorietu, ktorú netreba dokazovať. Žalobca v tejto súvislosti poukázal na judikatúru Najvyššieho súdu ČR. 9. Odvolací súd, ktorý bol viazaný rozsahom a dôvodmi odvolania (§ 379, § 380 C.s.p.), preskúmal napadnutý rozsudok, prejednal odvolanie bez nariadenia pojednávania a dospel k záveru, že odvolanie nie je dôvodné. 10. Dňa 01.01.2013 nadobudol účinnosť zák. č. 412/2012 Z.z., ktorým bolo okrem iného novelizované ust. § 9 zák. č. 514/2003 Z.z. tak, že za ods. 1 boli vložené odseky 2, 3. Podľa § 9 ods. 3 zák. č. 514/2003 Z.z. v znení zák. č. 412/2012 Z.z. pri posudzovaní nesprávneho úradného postupu vyšetrovateľa PZ, resp. povereného príslušníka PZ spočívajúceho v porušení povinnosti urobiť úkon alebo vydať rozhodnutie v zákonom ustanovenej lehote, v nečinnosti pri výkone verejnej moci alebo v zbytočných prieťahoch, v konaní možno vychádzať len z výsledkov vybavenia žiadosti o preskúmanie postupu vyšetrovateľa PZ, resp. povereného príslušníka PZ prokurátorom. Z tohto znenia cit. ustanovenia vyplýva, že súd v konaní o nároku na náhradu škody spôsobenej nesprávnym úradným postupom vyšetrovateľa PZ sám na základe vlastného uváženia nemôže vyhodnotiť, či došlo alebo nedošlo k nesprávnemu úradnému postupu vyšetrovateľa PZ spočívajúcemu v nečinnosti, resp. v prieťahoch. Keďže zák. č. 412/2012 Z.z. neobsahuje žiadne prechodné ustanovenia, treba urobiť záver, že ust. § 9 ods. 3 zák. č. 514/2003 Z.z. v znení zák. č. 412/2012 Z.z. sa vzťahuje i na nesprávny úradný postup, ku ktorému došlo pred dňom účinnosti zák. č. 412/2012 Z.z., teda pred dňom 01.01.2013. Tak tomu je i v prejednávanej veci, keďže žalobca časovo vymedzil obdobie nesprávneho úradného postupu v predmetnej trestnej veci tak, že ním je obdobie od 23.06.2005 do 23.02.2010. V konaní nebolo preukázané, že by žalobca v predmetnej trestnej veci požiadal prokurátora o preskúmanie postupu vyšetrovateľa PZ a že by prokurátor konštatoval nesprávny postup vyšetrovateľa spočívajúci v jeho nečinnosti. Preto treba vychádzať z toho, že v konaní nebol preukázaný nesprávny úradný postup vyšetrovateľa PZ v predmetnej trestnej veci vedenej proti žalobcovi spočívajúci v jeho nečinnosti, resp. v prieťahoch. Odvolací súd poukazuje na str. 14 odôvodnenia napadnutého rozsudku, kde súd prvej inštancie doslova uviedol: „Súd v tejto súvislosti poukazuje i na skutočnosť, že civilný súd nemá právomoc preskúmavať postup alebo rozhodnutie iných súdov a orgánov činných v trestnom konaní a nie je oprávnený preskúmavať tento postup z hľadiska jeho účelnosti alebo rýchlosti.“ 11. Už z dôvodu uvedeného v bode 10. nebolo možné žalobe vyhovieť. Odvolací súd sa však stotožňuje so záverom súdu prvej inštancie, že žalobca v konaní nepreukázal ani ďalšie predpoklady vzniku zodpovednosti štátu za škodu spôsobenú nesprávnym úradným postupom, ktorými sú vznik škody v podobe nemajetkovej ujmy a príčinná súvislosť medzi škodou a nesprávnym úradným postupom. V tomto ohľade odvolací súd v celom rozsahu poukazuje na odôvodnenie napadnutého rozsudku. Je nesporné, že dôkazné bremeno ohľadom preukázania existencie predpokladov vzniku zodpovednosti štátu za škodu spôsobenú nesprávnym úradným postupom zaťažuje poškodeného, teda žalobcu. Neobstojí poukaz žalobcu na rozhodnutia súdov v Českej republike, pretože je samozrejmé, že v konaní o prejednávanej veci súd prvej inštancie nemohol aplikovať zákonnú úpravu zodpovednosti štátu za škodu spôsobenú nesprávnym úradným postupom platnú v Českej republike, teda v cudzine. Keďže súd prvej inštancie vo veci rozhodol za účinnosti Civilného sporového poriadku, nemohol použiť ust. § 136 Občianskeho súdneho poriadku, na ktoré žalobca poukazoval v odvolaní. Okrem toho, výšku nemajetkovej ujmy v peniazoch v zmysle § 17 ods. 2, 3, 4 zák. č. 514/2003 Z.z. možno určiť iba na základe vykonaného dokazovania, teda na základe zistenia skutočností, ktoré preukazujú nárok na náhradu nemajetkovej ujmy v peniazoch v konkrétnej výške. Určenie výšky nemajetkovej ujmy v peniazoch voľnou úvahou súdu je teda vylúčené. Zo žiadneho ustanovenia zákona č. 514/2003 Z.z. nemožno vyvodiť, že by sa „prezumoval“ vznik nároku na náhradu nemajetkovej ujmy v peniazoch v prípade nesprávneho úradného postupu spočívajúceho v prieťahoch v konaní. Práve naopak, zák. č. 514/2003 Z.z. v § 17 ods. 2 zakotvuje zásadu, že nárok na náhradu nemajetkovej ujmy v peniazoch vzniká iba za predpokladu, že samotné konštatovanie porušenia práva nie je dostatočným zadosťučinením vzhľadom na ujmu spôsobenú nezákonným rozhodnutím alebo nesprávnym úradným postupom. Z toho vyplýva, že podľa platnej právnej úpravy ani v prípade nesprávneho úradného postupu spočívajúceho v nečinnosti, resp. v prieťahoch v konaní nevzniká poškodenému „automaticky“ nárok na náhradu nemajetkovej ujmy v peniazoch. Rovnako nebolo v konaní preukázané, že by v dôsledku nesprávneho úradného postupu žalobca utrpel ujmu na zdraví. Účelovosť tvrdení žalobcu v tomto ohľade je zrejmá z toho, že trestné konanie, ktorému čelil, rozdelil na dva úseky a nárok na náhradu nemajetkovej ujmy spôsobenej prieťahmi v predmetnej trestnej veci uplatňuje dvomi žalobami. Vo veci vedenej na súde prvej inštancie pod sp. zn. 10C/167/2010 požaduje náhradu škody a nemajetkovej ujmy za prieťahy v predmetnej trestnej veci za obdobie od 21.02.1995 do 23.02.2010 a v prejednávanej veci požaduje náhradu nemajetkovej ujmy za prieťahy v predmetnej trestnej veci za obdobie od 23.06.2005 do 23.02.2010. V oboch týchto konaniach žalobca tvrdí, že v dôsledku nesprávneho úradného postupu utrpel ujmu na zdraví a domnieva sa, že náhradu nemajetkovej ujmy v peniazoch mu súd prizná v každom z týchto konaní, teda dvakrát. Odvolací súd je toho názoru, že odôvodnenie napadnutého rozsudku je plne v súlade s ust. § 220 ods. 2 C.s.p. a preto neobstojí námietka žalovaného, že napadnutý rozsudok je nepreskúmateľný. 12. Z uvedeného vyplýva, že napadnutý rozsudok je vecne správny a preto ho odvolací súd potvrdil podľa § 387 ods. 1 C.s.p. 13. O trovách odvolacieho konania odvolací súd rozhodol podľa § 255 ods. 1, v spojení s § 396 ods. 1 C.s.p. a úspešnej žalovanej nárok na ich náhradu nepriznal, pretože jej v odvolacom konaní žiadne trovy nevznikli. 14. Toto rozhodnutie prijal senát odvolacieho súdu pomerom hlasov 3:0. Poučenie: Proti tomuto rozsudku odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a/ sa rozhodlo vo veci, ktorá nepatrí do právomoci súdov, b/ ten, kto v konaní vystupoval ako strana, nemal procesnú subjektivitu, strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, c/ v tej istej veci sa už prv právoplatne rozhodlo alebo v tej istej veci sa už prv začalo konanie, d/ rozhodoval vylúčený sudca alebo nesprávne obsadený súd, alebo e/ súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a/ pri ktorej riešení sa odvolací súd odklonil od ustálenej rozhodovacej praxe dovolacieho súdu, b/ ktorá v rozhodovacej praxi dovolacieho súdu ešte nebola vyriešená alebo c/ je dovolacím súdom rozhodovaná rozdielne (§ 421 ods. 1 C.s.p.). Dovolanie podľa § 421 ods. 1 nie je prípustné, ak a/ napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b/ napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c/ je predmetom dovolacieho konania len príslušenstvom pohľadávky a výška príslušenstva v čase začatia dovolacieho konania neprevyšuje sumu podľa písmen a/ a b/ (§ 422 ods. 1 C.s.p.). Dovolanie môže podať strana, v ktorej neprospech bolo rozhodnutie vydané (§ 424 C.s.p.). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii (§ 427 ods. 1 prvá veta C.s.p.). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne / dovolacie dôvody/ a čoho sa dovolateľ domáha /dovolací návrh/ (§ 428 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). Povinnosť podľa ods. 1 neplatí, ak je a/ dovolateľom fyzická osoba, ktorá má vysokoškolské právnické vzdelanie druhého stupňa, b/ dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c/ dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 C.s.p.). Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení (§ 431 ods. 1 C.s.p.). Dovolací dôvod sa vymedzí tak, že dovolateľ uvedie, v čom spočíva táto vada (§ 431 ods. 2 C.s.p.). Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci (§ 432 ods. 1 C.s.p.). Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 ods. 2 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2018:1111226117.1 (dáta aktuálne k 13. 11. 2026). Záväzné je znenie zverejnené súdom.




